Па словах галоўнага арганізатара Свята сонца Аляксандра Рака, мерапрыемства розніцца ад тых, што ладзяць канкурэнты, сваім добрым планаваннем. Гэта дазваляе не баяцца надворя і заўсёды выходзіць у плюс. Аляксандр Рак адзначае, што ў Беларусі не так і шмат камерцыйна паспяховых фэстаў, хаця колькасць мерапрыемстваў з кожным годам множыцца. Сёлета Свята сонца прайшло трэцім разам. У 2016-м яно сабрала 700-800 наведвальнікаў, у 2017-м – ужо тры з паловай тысячы. Сёлетніх лічбаў пакуль няма. Хутчэй за ўсё, нягледзячы на дождж у Мінску напярэдадні, яны будуць немалымі. Іншае і ўявіць складана, з такім зорным складам музыкаў. На галоўнай сцэне фестывалю выступілі гурты VOLSKI, IRDORATH, PAWA, ТРОЛЛЬ ГНЁТ ЕЛЬ (Расія), FRAM (Україна), RE1IKT, ЯВАРЫНА, KETRI, КАЦЯРЫНА ВАДАНОСАВА & Fantasy Orchestra, PRAGNAVIT (Магілёў).